Педагог пераканана, што для кожнага дзіцяці неабходна стварыць на занятках сітуацыю поспеху, бо яна акрыляе, дае стымул да далейшай дзейнасці. У настаўніцы распрацавана цэлая сістэма заахвочвання, бо дзіця павінна разумець, што яно справіцца з тым ці іншым заданнем. Так, на ўроках чытання дзецям прапаноўваюцца смайлікі (дарэчы, кожнае дзіця і яго бацькі могуць адсочваць колькасць заробленых смайлікаў, што размяшчаюцца каля дошкі). Зразумела, у дзяцей, якія ўмеюць чытаць, іх значна больш. Тыя, хто чытаць не ўмее, атрымліваюць смайлікі за знаёмства з новай літарай, за чытанне складоў або складовай табліцы: адным словам, любы рух наперад, прыкладзеныя намаганні дзіцяці не застаюцца не заўважанымі настаўніцай. І гэта стымулюе дзяцей.